b'\n_START_ARTICLE_\nKrn\n_START_SECTION_\nRazgledi\n_START_PARAGRAPH_\nZaradi vi\xc5\xa1ine je vrh zelo razgleden. Na severu opazimo vrhove Mangrta, Jalovca, Mojstrovk, Prisojnika in Triglava, na vzhodu gorsko verigo Karavank in vi\xc5\xa1je vrhove Kamni\xc5\xa1ko-Savinjskih Alp, na zahodu Stol (1673m) ter Kanin, na jugu pa sosednji vrh Batognico. S Krna se proti severozahodu razteza slikovit in malo obiskan greben z najvi\xc5\xa1jim vrhom Krn\xc4\x8dica, ki je znan predvsem iz bojev v prvi svetovni vojni.\n_START_SECTION_\nKo\xc4\x8de\n_START_PARAGRAPH_\nPod vrhom Krna, na njegovi ju\xc5\xbeni strani, se nahaja Gomi\xc5\xa1\xc4\x8dkovo zaveti\xc5\xa1\xc4\x8de (2182 m), ob njegovem severnem vzno\xc5\xbeju pa stoji Planinski dom pri Krnskih jezerih (1385 m). Ob najpogostej\xc5\xa1ih izhodi\xc5\xa1\xc4\x8dih se v Lepeni nahaja Dom dr. Klementa Juga in Dom na planini Kuhinja nad Vrsnim.\n_START_SECTION_\nSo\xc5\xa1ka fronta\n_START_PARAGRAPH_\nKrn je bil med so\xc5\xa1ko fronto ve\xc4\x8dkrat boji\xc5\xa1\xc4\x8de in za\xc5\xbeelen cilj obeh strani. Italijani so si vrh izbrali kmalu po prihodu v Kobarid, poveljstvo pa so 29. maja 1915 preselili v Dre\xc5\xbenico prav zato, ker bi od tam la\xc5\xbeje usklajevali napad na Krnsko pogorje. Krn je bil strate\xc5\xa1kega pomena predvsem zato, ker bi po njegovi zasedbi la\xc5\xbeje prodrli v dolino Tolminke, za hrbet avstro-ogrskim silam, ki so se zadr\xc5\xbeevala na tolminskem mosti\xc5\xa1\xc4\x8du.\n_START_SECTION_\nAkcija alpinov in osvojitev vrha\n_START_PARAGRAPH_\nAlpini, elitna gorska enota italijanske vojske, so 31. maja za\xc4\x8deli naskoke na Krn, a so jim avstro-ogrski vojaki prepre\xc4\x8dili prodor z Lopatnika. 2. junija pa je 85. \xc4\x8deta iz planine Zaprikraj zasedla koto 2102 na Krn\xc4\x8dici in greben uspe\xc5\xa1no ubranila do nadaljnjega. 16. junija je s tega grebena bataljon alpinov Susa nasko\xc4\x8dil vrh Krna, bataljon Exilles pa je napadel s Ko\xc5\xbeljaka. Branilci so Italijane opazili \xc5\xa1ele, ko so se jim pribli\xc5\xbeali na 50 metrov, zato je bila obramba neuspe\xc5\xa1na. Alpini so med topni\xc5\xa1kim obstreljevanjem napadli avstro-ogrske vojake in po boju na no\xc5\xbe osvojili vrh. Ve\xc4\x8d kot 200 obkoljenih Mad\xc5\xbearov se je predalo, Italijani pa so tistega dne zajeli 314 branilcev._NEWLINE_Italijani sicer niso izkoristili strate\xc5\xa1kih prednosti, ki jih je ponujal osvojen vrh Krna, so pa Avstrijcem povzro\xc4\x8dali hude te\xc5\xbeave in ogromno \xc5\xbertev. Italijani so v vrh izdolbli kaverne, v katere so postavili topove in mitraljeze. Najve\xc4\x8d te\xc5\xbeav jim je povzro\xc4\x8dala narava, saj je ogromno vojakov umrlo zaradi udara strele. Krn je zato dobil nadimek "Pico delle folgori", oziroma Gora strel. Italijani so v prvih napadih, \xc5\xa1e preden se je za\xc4\x8dela prva so\xc5\xa1ka bitka, izgubili ve\xc4\x8d kot 10 tiso\xc4\x8d vojakov.\n_START_SECTION_\nZagrizena obramba Krna\n_START_PARAGRAPH_\nSredi oktobra 1917 je avstro-ogrska 50. divizija napadla odsek od vrha Krna do vasi Dolje. Batognico so uspe\xc5\xa1no zasedli, vrh Krna pa so alpini branili do zadnjega. Medtem je 3. gorska brigada uspela vkorakati v vas Krn in italijanske vojake pregnali na krnski greben, kjer so avstrijske vojake zadr\xc5\xbeevali do naslednjega jutra. A za Italijane je bilo takrat \xc5\xbee vse izgubljeno, 50. divizija pa je do ve\xc4\x8dera zajela 7000 ujetnikov in 90 topov. 25. oktobra je na Krn pri\xc5\xa1el IV. bataljon galicijskega 80 pe\xc5\xa1polka, 50. divizija pa se je lahko spustila v dolino So\xc4\x8de in pomagala pri pregonu Italijanov iz Poso\xc4\x8dja.\n_START_SECTION_\nItalijansko ime za Krn\n_START_PARAGRAPH_\nItalijani so med osvajanjem slovenskih vrhov tem nadevali svoja imena. Batognica je tako dobila ime Monte Rosso bodisi zaradi zna\xc4\x8dilnih rde\xc4\x8dih krednih kamnin bodisi zaradi vse prelite krvi, Skutnik pa je zaradi podporo\xc4\x8dnika Valeria Vallera, ki je padel v napadu na vrh Krna, dobil ime Punta Vallero. Krn so imenovali Monte Nero in sicer zaradi napa\xc4\x8dnega prevoda. "Krn" so glede na izgovorjavo zapisali kot chrn in sklepali, da to pravzaprav pomeni "\xc4\x8drn". \xc4\x8crna barva je v italijanskem jeziku nero.'